สะพานวิลเลียมส์เบิร์ก

สะพานวิลเลียมส์เบิร์ก (อังกฤษ: Williamsburg Bridge) เป็นสะพานแขวนข้ามแม่น้ำอีสต์ในนครนิวยอร์ก เชื่อมระหว่างย่านโลเวอร์อีสต์ไซด์ของแมนแฮตตันกับย่านวิลเลียมส์เบิร์กของบรุกลิน เดิมชื่อสะพานอีสต์ริเวอร์ สร้างเสร็จใน ค.ศ. 1903 มีความยาวรวม 7,308 ฟุต (2,227 เมตร) ถือเป็นสะพานแขวนที่มีช่วงสะพานยาวที่สุดในโลกจนถึง ค.ศ. 1924 มีการเสนอโครงการสะพานนี้ในเดือนมกราคม ค.ศ. 1892 และได้รับอนุมัติใน ค.ศ. 1895 งานก่อสร้างเริ่มขึ้นเมื่อ 19 มิถุนายน 1896 ภายใต้หัวหน้าวิศวกร เลฟเฟิร์ต แอล. บัก (Leffert L. Buck) แม้จะมีความล่าช้าและปัญหาขาดแคลนงบประมาณ สะพานก็เปิดใช้งานเมื่อ 19 ธันวาคม ค.ศ. 1903 นอกเหนือจากช่องเดินรถยนต์ ทางเดิน และรางรถไฟใต้ดินนครนิวยอร์กแล้ว สะพานยังมีรางรถรางสี่เส้น ซึ่งถูกแทนที่ด้วยช่องเดินรถยนต์ใน ค.ศ. 1936 และ 1949 สะพานผ่านการปรับปรุงครั้งใหญ่ในทศวรรษ 1980 และ 1990 หลังการค้นพบข้อบกพร่องทางโครงสร้างอย่างรุนแรง และกำลังได้รับการปรับปรุงอีกครั้งในทศวรรษ 2020 ช่วงหลักของสะพานวิลเลียมส์เบิร์กมีความยาว 1,600 ฟุต (490 เมตร) รองรับด้วยเคเบิลหลักสี่เส้น แขวนจากหอคอยสองต้นสูง 335 ฟุต (102 เมตร) สิ่งที่ต่างจากสะพานแขวนที่คล้ายกันคือช่วงข้างได้รับการรองรับด้วยโครงถักและหอคอยเพิ่มเติม พื้นสะพานมีความกว้าง 118 ฟุต (36 เมตร) รองรับแปดช่องจราจรสำหรับยานพาหนะ สองรางรถไฟใต้ดิน และสองทางเดินสำหรับคนเดินเท้าและทางจักรยานที่บรรจบกันบนฝั่งแมนแฮตตัน สะพานแห่งนี้เป็นหนึ่งในสี่สะพานสำหรับยานพาหนะที่เชื่อมเกาะแมนฮัตตันและเกาะลองโดยตรง ร่วมกับสะพานควีนส์โบโรทางเหนือ และสะพานแมนแฮตตันกับบรุกลินทางใต้ สะพานยังทำหน้าที่เป็นทางหลวงเชื่อมไปยังและมาจากทางด่วนบรุกลิน–ควีนส์ (I-278) ในบรุกลิน ดูเพิ่ม รายชื่อจุดข้ามแม่น้ำอีสต์ รายชื่อสะพานและอุโมงค์ในนครนิวยอร์ก รายชื่อสะพานในสหรัฐ รายชื่อช่วงสะพานแขวนที่ยาวที่สุดในโลก อ้างอิง แหล่งข้อมูลอื่น สะพานวิลเลียมส์เบิร์ก ที่กรมการขนส่งนครนิวยอร์ก สะพานวิลเลียมส์เบิร์ก ที่ฐานข้อมูลโครงสร้าง (Structurae) Historic American Engineering Record (HAER) No. NY-128, "สะพานวิลเลียมส์เบิร์ก" nycroads.com NYCsubway.org – สะพานวิลเลียมส์เบิร์ก